L-Għaqda Drammatika Għajnsielem ġiet imwaqqfa fl-1987 minn grupp ta' żgħażagħ li kienu membri tal-Moviment Żgħażagħ Għajnsielem u li kienu jiltaqgħu darba fil-ġimgħa fiċ-Ċentru Parrokjali, li dak in-nhar kien fejn illum hemm id-dar Parrokjali. Is-sena ta' qabel ftit xhur wara li ġie ffurmat dan il- Moviment ġiet imtellgħa għall-ewwel darba rappreżentazzjoni tal-Mejda ta' l-Appostli fuq stil Lhudi. Ir-rispons kien tajjeb ħafna u dan ta kuraġġ biex jitellgħu aktar attivitajiet marbutin mal-Ġimgħa Mqaddsa. L-iskop ewlieni ta' din l-għaqda kien li jtellgħu dramm tal-passjoni u bl-għajnuna ta' ex-Arċipriet, Mons Ġużeppi Zerafa ġie mtella d-dramm; Il- Qawwa ta' l-Imħabba. Wieħed jista' jgħid li dan id- dramm kien biss kummentarju b'mima, u forsi dak inhar dawn iż- żgħażagħ ftit li xejn ħasbu li ta' kull sena kien ser jibqa' jitgħella dramm b'suċċess . Kull bidu hu diffiċli u dan l-aktar meta biex wieħed itella' drammi ta' dan it-tip, jirrekjedi ħafna spejjes ta' kostumi u armar. Iżda bil-mod, sena wara sena, bdew jiżdiedu aktar kostumi uarmaru llum l-Għaqda tiftaħar li għandha vestwarju kbir b'kostumi li huma sempliċi iżda li jikkumplimentaw l-ilbies li kien jintlibes fil-Palestina, elfejn sena ilu. Bejn l-1987 u l-2006 l-Għaqda Drammatika Għajnsielem telgħet 19 il-dramm fosthom insemmu: Id-Dawl tad-Dinja, Is-Sultan tal-Lhud, L-Akkuża, Imġarrab, Il-Qawmien u S-Salib tal-Fidwa. Tajjeb li ngħidu li darbtejn l-Għaqda Drammatika ġiet mistiedna ttella' d-dramm tal-passjoni fir-rħula oħra Għawdxin. Fl- 1988 id-dramm: M'għadekx aktar ilsir, ġie mtella' fil- paroċċa tax-Xewkija u fl-1993 d-dramm: Il-Maddalena ġie mtella' fil-paroċċa ta' San Lawrenz. Drammi oħra ġew mislufa kemm lil parroċċa ta' Kerċem kif ukoll tal- Munxar fejn hawn ukoll ġew milqugħa tajjeb. L-għan ewlieni li għalih kienu jittellgħu dawn id-drammi, kien li permezz tal-palk jitwassal messaġġ marbut mal- passjoni ta' Sidna Ġesu' u li jgħodd għaż-żmien tal-lum. Dawn l-aħħar tlett snin l-Għaqda tellet minflok id- dramm, Via Sagra ħajja fuq iz-zuntier tal-knisja. Din is-sena l-Via Sagra ngħatat xejra differenti u saret matul it- toroq tar-raħal fejn bdiet fil-Pjazza tad-Dehra kompliet fil-Pjazza il-Qadima u spiċċat fil-Pjazza l-Ġdida u fil-Knisja Parrokjali. Barra dawn l-attivitajiet, sa mill- 1990, l-Għaqda ddeċidiet li tagħti spinta biex il-Purċissjoni tal-Duluri tibda ssir f'forma ta' pageant bis-sehem ta' diversi persunaġġi bibliċi li jirrapreżentaw is- seba' duluri ta' Sidtna Marija. Għalkemm din il-pruċissjoni minn dejjem kienet waħda mill-aktar devota fir- raħal tagħna, illum nistgħu ngħidu li ħadet post aktar prominenti fil-kalendarju tar-raħal tagħna u qed tiġbed ħafna nies. Għal bosta snin, l-Għaqda Drammatika Għajnsielem ħadet ħsieb attiv ukoll fil- priedka tat-tifel tal- Milied. L-attivita' kienet tikkonsisti billi l-priedka tkun imżewqa b'mimau kant bis-sehem tat-tfal. Is-sena l-oħra l-Għaqda wkoll tat sehem important fil-presepju ħaj li sar fil-raħal tagħna: — Betlehem f'Għajnsielem, fejn ħadet ħsieb l-atturi kif ukoll selfet il-vestwarju biex jintuża mill-istess atturi. Nistgħu ngħidu li l-Għaqda Drammatika Għajnsielem, kienet il-bidu ta' paġna ġdida fir-raħal tagħna, għaliex l-attivitajiet li bdiet torganizza komplew jikbru u l-element żagħżugħ f'din l-għaqda għen biex bosta żgħażagħ jitgħallmu juru impenn kif ukoll it-talenti tagħhom. Wieħed jawgura li dak li bdiet l-Għaqda Drammatika Għajnsielem jibqa' jintiret minn ġenerazzjoni għall-oħra, għaliex hu mportanti li għaqdiet bħal dawn ikomplu jikkontribwixxu biex ir-raħal tagħna jibqa' ħaj.